**20/1997. (III. 19.) BM rendelet**

**a belügyminiszter irányítása alatt álló fegyveres szervek hivatásos állományú tagjai illetményének és egyéb juttatásainak megállapításáról, valamint a folyósítás szabályairól**

A fegyveres szervek hivatásos állományú tagjainak szolgálati viszonyáról szóló 1996. évi XLIII. törvény (a továbbiakban: Hszt.) 342. §-a (2) bekezdésének *e)* pontjában, valamint a Hszt. végrehajtásáról szóló 140/1996. (VIII. 31.) Korm. rendelet (a továbbiakban: kormányrendelet) 45. §-ának (2) bekezdésében, 50. §-ának (2) bekezdésében, 54. §-ának (2) bekezdésében kapott felhatalmazás alapján a következőket rendelem el:

*(A Hszt. 115. §-ához)*

**45. §** (1) A hivatásos állomány azon tagja, aki szolgálatteljesítési helyén önálló lakással nem rendelkezik, és a fegyveres szerv az elhelyezéséről egyéb módon nem tud gondoskodni, kérelemre albérleti díj hozzájárulásban részesíthető. A hozzájárulás kifizetését az állományilletékes parancsnok engedélyezi.

(2) A hozzájárulás összege az albérleti díj 50%-a, legfeljebb azonban a mindenkori illetményalap 50%-a.

(3) A hivatásos állomány tagja köteles haladéktalanul tájékoztatni a munkáltatói jogkört gyakorló elöljáróját a kérelmében előadottak, illetve lakáskörülményeinek változásáról.

(4) A lakhatási támogatásra vonatkozó részletes szabályokat külön jogszabály tartalmazza.

**40/2000. (XII. 12.) BM rendelet**

**a belügyi szervek rendelkezésében lévő, lakásnak nem minősülő szállóférőhelyek, lakóegységek használatáról, valamint a bérleti, albérleti díj hozzájárulás szabályairól**

A fegyveres szervek hivatásos állományú tagjainak szolgálati viszonyáról szóló 1996. évi XLIII. törvény 342. §-a (2) bekezdésének *e)* pontjában, a köztisztviselők munkavégzéséről, munka- és pihenőidejéről, jutalmazásáról, valamint juttatásairól szóló 170/1992. (XII. 22.) Korm. rendelet 10. §-ában, a közalkalmazottak jogállásáról szóló 1992. évi XXXIII. törvény 2. §-ának (1) bekezdésében kapott felhatalmazás alapján - a hivatásos állomány tagjainak, a köztisztviselők, közalkalmazottak lakhatásának elősegítésére, az érintett érdek-képviseleti szervekkel egyetértésben - a következőket rendelem el:

***Bérleti, albérleti hozzájárulás***

**13. §** (1) A belügyi szervvel szolgálati jogviszonyban álló személy bérleti, albérleti, illetve operatív lízing díj hozzájárulásban részesíthető.

(2) A hozzájárulás nyújtható

*a)* a magán- vagy önkormányzati tulajdonú lakás egészének vagy egy részének bérletéhez, albérletéhez,

*b)* a szállodai jellegű szobabérlethez, valamint

*c)* a lakásnak operatív lízingbe vételéhez,

*d)* kivételes szolgálati érdek fennállása esetén a BM rendelkezésű lakás bérleti jogviszonyának megszűnését követő, a lakás kiürítésére megállapított - legfeljebb 60 nap - lakáshasználatához.

(3) A hozzájárulás feltételeinek fennállását a helyi lakásügyi szerv igazolja.

(4) A belügyi szervvel szolgálati jogviszonyban álló személyek tekintetében a hozzájárulás kifizetését - a szerv gazdasági vezetőjének hozzájárulásával - az állományilletékes parancsnok vagy a hivatali szervezet vezetője engedélyezi. A hozzájárulás alapja a szerződéssel és számlával - a (2) bekezdés *b)* pontja esetében számlával - igazolt, rezsiköltséget nem tartalmazó bérleti, albérleti díj, vagy lízing díj.

(5) A hozzájárulás összege nem lehet magasabb a szerződéssel és számlával igazolt bérleti, albérleti díjnál, vagy lízing díjnál, de legfeljebb a mindenkori köztisztviselői illetményalap száz százaléka.

**14. §** Kivételes szolgálati érdek, illetőleg rendkívüli egyéni körülmények fennállása esetén a hozzájárulás összegét az állományilletékes parancsnok vagy a hivatali szervezet vezetője - a dolgozó írásbeli kérelmére - a havi bérleti díj és a dolgozó által bérelt lakás alapterületével azonos belügyi vagyonkezelésű lakás havi lakbérének különbözeti összegének mértékéig, de havonta legfeljebb:

*a)* egyszázezer forint összegig a közigazgatási államtitkár, illetőleg

*b)* kettőszázezer forint összegig a belügyminiszter

előzetes engedélyével kiegészítheti. A kiegészítés összegét a kérelmező egyéni és családi körülményeinek vizsgálata alapján az állományilletékes parancsnok vagy a hivatali szervezet vezetője állapítja meg.

**15. §** A közigazgatási államtitkár vagy a belügyminiszter előzetes engedélyének beszerzéséhez a dolgozó írásbeli kérelmét a munka- vagy szolgálati helye szerinti közvetlen vezetőjének részletes indokolásával ellátva, a szolgálati út betartásával a központi lakásügyi szervhez kell benyújtani.

**16. §** (1) A kérelem felterjesztésének együttes feltételei:

*a)* a kérelmet a dolgozó munka-, illetőleg szolgálati helye szerinti döntésre jogosult vezető záradékolja, amellyel igazolja a kivételes szolgálati érdek, illetőleg rendkívüli, méltányolható egyéni körülmények fennállását;

*b)* a dolgozó nyilatkozatban vállalja, hogy a juttatást megalapozó körülmények megszűnéséről azonnal tájékozatja a dolgozó munka-, illetőleg szolgálati helye szerinti döntésre jogosult vezetőt;

*c)* a bérelt lakrész, illetőleg lakás a dolgozó méltányolható lakásigény mértékét nem haladja meg;

*d)* a dolgozó munka-, illetőleg szolgálati helye szerint illetékes gazdasági vezető írásbeli nyilatkozata, hogy a hozzájárulás kiegészítés összege a szervezet költségvetésében rendelkezésre áll.

(2) A központi lakásügyi szerv az (1) bekezdésben felsorolt bármelyik feltétel hiányában a kérelmet vizsgálat nélkül elutasítja.

**17. §** A közigazgatási államtitkár, illetőleg a belügyminiszter engedélye alapján a hozzájárulás kiegészítés a kivételes körülmények fennállásáig, de legfeljebb egy évig folyósítható. Az engedély érvényességének tartama alatt a kivételes körülmények fennállását figyelemmel kell kísérni. Az engedélyt megalapozó okok további fennállása esetén, a kivételes szolgálati érdek, illetőleg a rendkívüli egyéni körülmények meglétének felülvizsgálata mellett a kérelem ismételten benyújtható.

**18. §** A hozzájárulás kiegészítés iránti kérelem elbírálása szempontjából kivételes szolgálati érdeknek minősül különösen, ha a dolgozó jelenlegi szolgálati- vagy munkahelyére történő áthelyezése nem saját kérelmére történt, és szolgálati- vagy munkahelyének vonzáskörzetén kívüli településen önálló lakással rendelkezik.

**19. §** E rendelet alkalmazásában

*a) méltányolható lakásigény mértéke a dolgozó és a vele együttköltöző családtagok számától függően* a következő:

- egy vagy két személy esetében: legalább egy és legfeljebb három lakószoba,

- három személy esetében: legalább másfél és legfeljebb három és fél lakószoba,

- négy személy esetében: legalább kettő és legfeljebb négy lakószoba,

- minden további személy esetében fél szobával nő a lakásigény mértékének felső határa,

- három vagy több gyermeket nevelő családban minden további személy esetében egy szobával nő a lakásigény mértékének felső határa;

*b) albérlet:* a bérlő saját lakáshasználatát korlátozva, a lakása egy részét albérletbe adja. Az albérleti jogviszony járulékos jellegű, a bérlő jogán alapul;

*c) lakásbérlet:* az egész lakás kizárólagos használatba adása a bérlő részére. A lakásbérleti jogviszonyban a bérlő önálló jogcímen használja a lakást;

*d) szolgálati- vagy munkahely vonzáskörzete:* ahonnan a munkarendnek megfelelő gyakori hazautazásra, a szolgálati érdek sérelme nélkül lehetőség van.

**20. §** A hozzájárulás folyósítását meg kell szüntetni, ha az abban részesített személy a részére időközben felajánlott szállóférőhelyet vagy a méltányolható lakásigény mértékének megfelelő BM rendelkezésű lakást legalább két esetben, alapos indok nélkül nem fogadja el.

**36/2012. (VIII. 24.) BM utasítás**

**a belügyi szervek rendelkezésében lévő, lakásnak nem minősülő szállóférőhelyek, lakóegységek használatáról, valamint a bérleti, albérletidíj-hozzájárulás szabályairól**

A jogalkotásról szóló 2010. évi CXXX. törvény 23. § (4) bekezdésének *c)* pontjára figyelemmel, a Belügyminisztérium irányítása alá tartozó szervek rendelkezésében lévő, lakásnak nem minősülő szállóférőhelyek, lakóegységek használatának, valamint a bérleti, albérleti hozzájárulás szabályozása érdekében a következő utasítást adom ki:

***1. Az utasítás hatálya***

**1. §** Ezen utasítás hatálya kiterjed a belügyminiszter vezetése, irányítása vagy felügyelete alá tartozó szervek (a továbbiakban: belügyi szerv) rendelkezése alatt álló épületek és épületrészek lakásnak nem minősülő - egyedülálló személyek, házaspárok, élettársak elhelyezésére szolgáló - szálló-férőhelyeire, lakóegységeire (a továbbiakban együtt: szállóférőhely).

***2. Értelmező rendelkezések***

**2. §** Ezen utasítás alkalmazásában

1. albérlet: a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 33. §-ában szabályozott jogintézmény,

2. belügyi rendelkezésű:

*a)* a Magyar Állam tulajdonában és a belügyi szervek vagyonkezelésében álló, elhelyezést szolgáló szállóférőhely, valamint

*b)* önkormányzati tulajdonban vagy más szerv, szervezet, személy tulajdonában álló, elhelyezést szolgáló szállóférőhely, amely fölött a rendelkezési jogosultságot a belügyi szerv megállapodás útján megszerezte,

3. központi lakásügyi szerv, helyi lakásügyi szerv: felsorolásukat a lakáscélú munkáltatói kölcsönről szóló belügyminiszteri rendelet tartalmazza,

4. lakásbérlet: az egész lakás kizárólagos használatba adása a bérlő részére; lakásbérleti jogviszonyban a bérlő önálló jogcímen használja a lakást,

5. méltányolható lakásigény: olyan lakásigény, melynek mértéke a dolgozó és a vele együttköltöző családtagok számától függően

*a)* egy vagy két személy esetében legalább egy és legfeljebb három lakószoba,

*b)* három személy esetében legalább másfél és legfeljebb három és fél lakószoba,

*c)* négy személy esetében legalább kettő és legfeljebb négy lakószoba,

*d)* az *a)-c)* pontban meghatározottakon felül minden további személy esetében fél szobával nő a lakásigény mértékének felső határa,

*e)* három vagy több gyermeket nevelő családban minden további személy esetében egy szobával nő a lakásigény mértékének felső határa,

6. szolgálati vagy munkahely vonzáskörzete: ahonnan a munkarendnek megfelelő gyakori hazautazásra, a szolgálati érdek sérelme nélkül lehetőség van.

***4. Bérleti, albérleti hozzájárulás***

**17. §** (1) A belügyi szervvel szolgálati jogviszonyban álló személy bérleti, albérleti, valamint operatív lízingdíj-hozzájárulásban részesíthető.

(2) A hozzájárulás nyújtható

*a)* a magán- vagy önkormányzati tulajdonú lakás egészének vagy egy részének bérletéhez, albérletéhez,

*b)* a szállodai jellegű szobabérlethez, valamint

*c)* lakásnak operatív lízingbe vételéhez,

*d)* kivételes szolgálati érdek fennállása esetén a BM rendelkezésű lakás bérleti jogviszonyának megszűnését követő, a lakás kiürítésére megállapított - legfeljebb 60 nap - lakáshasználatához.

(3) A hozzájárulás feltételeinek fennállását a helyi lakásügyi szerv igazolja.

(4) A belügyi szervvel szolgálati jogviszonyban álló személyek tekintetében a hozzájárulás kifizetését - a szerv gazdasági vezetőjének hozzájárulásával -, a munkáltatói jogkör gyakorlója engedélyezi. A hozzájárulás alapja a szerződéssel és számlával - a (2) bekezdés *b)* pontja esetében számlával - igazolt, rezsiköltséget nem tartalmazó bérleti, albérleti díj vagy lízingdíj.

(5) A hozzájárulás összege nem lehet magasabb a szerződéssel és számlával igazolt bérleti, albérleti díjnál vagy lízing-díjnál, de legfeljebb a mindenkori köztisztviselői illetményalap száz százaléka.

**18. §** (1) Kivételes szolgálati érdek vagy rendkívüli egyéni körülmények fennállása esetén a hozzájárulás összegét a munkáltatói jogkör gyakorlója - a dolgozó írásbeli kérelmére - a havi bérleti díj és a dolgozó által bérelt lakás alapterületével azonos belügyi vagyonkezelésű lakás havi lakbérének különbözeti összegének mértékéig, de havonta legfeljebb egyszázezer forint összegig a közigazgatási államtitkár, kettőszázezer forint összegig a belügyminiszter előzetes engedélyével kiegészítheti. A kiegészítés összegét a kérelmező egyéni és családi körülményeinek vizsgálata alapján munkáltatói jogkör gyakorlója állapítja meg.

(2) A közigazgatási államtitkár vagy a belügyminiszter (1) bekezdésben meghatározott előzetes engedélyének beszerzéséhez a dolgozó írásbeli kérelmét - ezen utasítás 2. melléklete szerinti formanyomtatványon - a munka vagy szolgálati helye szerinti közvetlen vezetőjének részletes indokolásával ellátva, a szolgálati út betartásával a központi lakásügyi szervhez kell benyújtani.

(3) Az (1) bekezdésben meghatározott előzetes engedélyre irányuló kérelem felterjesztésének együttes feltételei:

*a)* a kérelmet a dolgozó munka- vagy szolgálati helye szerinti döntésre jogosult vezető záradékolja, amellyel igazolja a kivételes szolgálati érdek vagy a rendkívüli, méltányolható egyéni körülmények fennállását,

*b)* a dolgozó nyilatkozatban vállalja, hogy a juttatást megalapozó körülmények megszűnéséről azonnal tájékozatja a dolgozó munka- vagy szolgálati helye szerinti döntésre jogosult vezetőt,

*c)* a bérelt lakrész, vagy lakás a dolgozó méltányolható lakásigényének mértékét nem haladja meg, valamint

*d)* a dolgozó munka- vagy szolgálati helye szerint illetékes gazdasági vezető írásban nyilatkozik, hogy a hozzájárulás-kiegészítés összege a szervezet költségvetésében rendelkezésre áll.

(4) A központi lakásügyi szerv a (3) bekezdésben felsorolt bármelyik feltétel hiányában a kérelmet vizsgálat nélkül elutasítja.

(5) A közigazgatási államtitkár vagy a belügyminiszter engedélye alapján a hozzájárulás-kiegészítés a kivételes körülmények fennállásáig, de legfeljebb egy évig folyósítható. Az engedély érvényességének tartama alatt a kivételes körülmények fennállását figyelemmel kell kísérni. Az engedélyt megalapozó okok további fennállása esetén, a kivételes szolgálati érdek vagy a rendkívüli egyéni körülmények meglétének felülvizsgálata mellett a kérelem ismételten benyújtható.

(6) A hozzájárulás-kiegészítés iránti kérelem elbírálása szempontjából kivételes szolgálati érdeknek minősül különösen, ha a dolgozó jelenlegi szolgálati vagy munkahelyére történő áthelyezése nem saját kérelmére történt, és szolgálati vagy munkahelyének vonzáskörzetén kívüli településen önálló lakással rendelkezik.

**19. §** A hozzájárulás folyósítását meg kell szüntetni, ha az abban részesített személy a részére időközben felajánlott szállóférőhelyet vagy a méltányolható lakásigény mértékének megfelelő belügyi rendelkezésű lakást legalább két esetben, alapos indok nélkül nem fogadja el.